"อุตตม" ให้แบงก์ชาติแก้บาทแข็งค่ามากเกินไป
รมว.คลัง ถก แบงก์ชาติ ดูแลค่าเงินบาทแข็งกระทบฟื้นฟูเศรษฐกิจ
11 มิ.ย. 2563

นายอุตตม สาวนายน รมว.การคลัง กล่าวถึงสถานการณ์เงินบาทที่แข็งค่าในขณะนี้ ว่า เป็นเรื่องที่ธนาคารแห่งประเทศไทย (ธปท.) จะต้องไปดูแลอย่างใกล้ชิด โดยคลังจะมีการหารือร่วมกับ ธปท. เกี่ยวกับเรื่องดังกล่าว ซึ่งที่ผ่านมามีการหารือกันตลอดอยู่แล้ว
ทั้งนี้ ธปท. ต้องไปดูแลให้สถานการณ์ค่าเงินบาทไม่เป็นอุปสรรคในการฟื้นฟูเศรษฐกิจของประเทศ ซึ่ง ธปท. ทราบเหมือนกับคลังอยู่แล้วว่าสถานการณ์ค่าเงินบาทจะต้องสอดคล้องกับแนวทางการฟื้นฟูเศรษฐกิจของประเทศ
"คงบอกไม่ได้ว่าแนวโน้มในระยะต่อไปของเงินบาทจะเป็นเท่าไร เรื่องนี้เป็นหน้าที่ของผู้รับผิดชอบที่จะต้องไปดูแลเพื่อไม่ให้ค่าเงินบาทเป็นอุปสรรคกับการฟื้นฟูเศรษฐกิจของประเทศในระยะต่อไป" นายอุตตม กล่าว